b'\n_START_ARTICLE_\n\xc5\xa0korpijonov pik\n_START_SECTION_\nTaksonomija\n_START_PARAGRAPH_\nOd pribli\xc5\xbeno 1.500 vrst \xc5\xa1korpijonov je le okoli 30 vrst nevarnih \xc4\x8dloveku. Ve\xc4\x8dina jih spada v dru\xc5\xbeino debelorepov (Buthidae), v kateri so pomembni rodovi Androctonus, Centruroides, Hottentotta, Leiurus, Parabuthus in Tityus. V suhih podro\xc4\x8djih jugozahoda ZDA sta pomembna Centruroides gertschii in C. sculpturatus, v Braziliji Tityus bahiensis in T. serrulatus, na severu Afrike pa Androctonus australis ter sorodna Buthus occitonus in Buthacus arenicola.\n_START_SECTION_\nEpidemiologija\n_START_PARAGRAPH_\nVsako leto se zgodi okoli 1,2 milijona pikov po celem svetu, med katerimi jih je ve\xc4\x8d kot 3.000 usodnih. Incidenca pikov in te\xc5\xbea zastrupitve se razlikujeta od obmo\xc4\x8dja do obmo\xc4\x8dja; tako je incidenca v Franciji 5 pikov na 100.000 prebivalcev, medtem ko je v Venezueli slabih 7.000 pikov na 100.000 prebivalcev. O incidenci ve\xc4\x8d kot 1.000 pikov na 100.000 prebivalcev poro\xc4\x8dajo tudi v Al\xc5\xbeiriji, \xc4\x8cilu, Izraelu, Mehiki, Savdski Arabiji in Tuniziji. Med \xc5\xbertvami prevladujejo predvsem majhni otroci. Na jugozahodu ZDA letno poro\xc4\x8dajo o 1.000 pikih z enim smrtnim primerom. Ve\xc4\x8dino smrtnih primerov predstavljajo otroci pod 6. letom.\n_START_SECTION_\nPatofiziologija\n_START_PARAGRAPH_\nGlavna sestavina strupa \xc5\xa1korpijonov so nevrotoksini, ki delujejo na ionske kanal\xc4\x8dke na membrani \xc5\xbeiv\xc4\x8dnih celic (nevronov), posledi\xc4\x8dno pa zaradi spro\xc5\xa1\xc4\x8danja acetilholina in kateholaminov (npr. adrenalina) pride do okvare delovanja avtonomnega \xc5\xbeiv\xc4\x8devja in obto\xc4\x8dil.\n_START_SECTION_\nKlini\xc4\x8dni znaki in simptomi\n_START_PARAGRAPH_\nLokalni znaki pika so lahko minimalni ali odsotni. Simptomi obi\xc4\x8dajno trajajo od 24-48 ur, \xc4\x8deprav lahko nevrolo\xc5\xa1ki simptomi vztrajajo do enega tedna. Zastrupitev se lahko ka\xc5\xbee kot bole\xc4\x8dina, ob\xc4\x8dutki zbadanja, mravljin\xc4\x8denja ali \xc5\xbearenja (parestezije), okvare delovanja mo\xc5\xbeganskih \xc5\xbeivcev, toni\xc4\x8dni kr\xc4\x8d mi\xc5\xa1ic, ki nagne telo navzad ali navzpred (opistotonus oz. emprostotonus), kr\xc4\x8di, ohromitev, motnje strjevanja krvi, vnetje trebu\xc5\xa1ne slinavke, zlatenica in/ali odpoved delovanja dihal, ledvic in obto\xc4\x8dil. Pri nekaterih vrstah, kot je indijski rde\xc4\x8di \xc5\xa1korpijon (Hottentotta tamulus), se kmalu po piku (tj. nekaj minut do nekaj ur) pojavi t. i. avtonomna\xc2\xa0\xc2\xbbnevihta\xc2\xab, ki se ka\xc5\xbee z bruhanjem, znojenjem, slinjenjem in gosto slino, parestezijami na ustih in okoli njih, hladnimi udi, padcem ali porastom krvnega tlaka (hipo- ali hipertenzijo), upo\xc4\x8dasnitvijo ali pospe\xc5\xa1itvijo sr\xc4\x8dnega utripa (bradi- ali tahikardijo) ter priapizmom pri mo\xc5\xa1kih (bole\xc4\x8da erekcija). Pozne manifestacije zajemajo hipotenzijo, popolno prenehanje izlo\xc4\x8danja urina (anurijo), kr\xc4\x8de, plju\xc4\x8dni edem, ki se zgodaj ka\xc5\xbee s pospe\xc5\xa1itvijo dihanja (tahipnejo) ter \xc5\xa1ok.\n_START_SECTION_\nDiagnoza in zdravljenje\n_START_PARAGRAPH_\nSum zastrupitve se postavi glede na anamnezo po\xc5\xa1kodovanca oz. o\xc4\x8dividcev in glede na klini\xc4\x8dno sliko. V primeru pika \xc5\xa1korpijonov iz rodu Centruroides \xc5\xbee z lahnim tipanjem na mestu pika izzovemo mo\xc4\x8dno bole\xc4\x8dino. Za blage zastrupitve ni potrebna laboratorijska analiza. Pri hudih zastrupitvah se odvzame kri za analizo elektrolitov, krvne slike, du\xc5\xa1i\xc4\x8dnih retentov, glukoze, profil koagulacije in plinsko analizo arterijske krvi._NEWLINE_Ve\xc4\x8dina pikov zahteva le laj\xc5\xa1anje bole\xc4\x8din z analgetiki, hlajenje mesta pika z obkladki in imobilizacijo prizadetega uda. Rano je treba o\xc4\x8distiti in preveriti status cepljenja proti tetanusu. Pri huj\xc5\xa1ih zastrupitvah je treba nadzorovati vitalne znake (dihanje, sr\xc4\x8dni utrip in krvni tlak). Opioidni analgetiki imajo lahko sinergisti\xc4\x8den u\xc4\x8dinek z nevrotoksini, zato je potrebna previdnost. Za hude bole\xc4\x8dine in mi\xc5\xa1i\xc4\x8dne kr\xc4\x8de so primerni benzodiazepini._NEWLINE_Uporaba protistrupa (antivenina) je marsikje sporna zaradi razli\xc4\x8dne u\xc4\x8dinkovitosti razli\xc4\x8dnih protistrupov in potencialne nealergijske takoj\xc5\xa1nje preob\xc4\x8dutljivosti (nealergijske anafilaksije). Priporo\xc4\x8dljivo se je seznaniti z doktrino zdravljenja pikov dolo\xc4\x8denih vrst \xc5\xa1korpijonov na dolo\xc4\x8denem obmo\xc4\x8dju. Ponekod, npr. v Indiji za pik rde\xc4\x8dega \xc5\xa1korpijona, se skupaj s protistrupom aplicira prazosin, antihipertenziv, ki pospe\xc5\xa1i okrevanje.'